আরজি কর কাণ্ডে নির্যাতিতার বাড়িতে সিবিআই

কলকাতা: আরজি কর (RG Kar Hospital) কাণ্ডে নিহত চিকিৎসকের (Doctor) বাড়িতে গেল সিবিআই (CBI)। বৃহস্পতিবার দুপুরে সোদপুরে ওই চিকিৎসকের পরিবারের সদস্যদের সঙ্গে কথা বলেন সিবিআই আধিকারিকরা। উল্লেখ্য, মঙ্গলবার সিবিআইকে তদন্তভার দেয় কলকাতা হাইকোর্ট। বুধবার সকালে কলকাতা পুলিশের হাতে ধৃত অভিযুক্তকে নিজেদের হেফাজতে নেন সিবিআই আধিকারিকরা।

এদিকে গত আট অগাস্ট রাতের ওই ঘটনার তদন্তে সিবিআই আরও তিনজনকে তলব করেছে বলে জানা গিয়েছে। ঘটনার রাতে নির্যাতিতার সঙ্গে যাঁরা ডিউটিতে ছিলেন ইতিমধ্যে তাঁদের সঙ্গে কথা বলেছে সিবিআই।

আরও পড়ুন: বিজেপি পরিচালিত পঞ্চায়েত দখল তৃণমূলের

অন্যদিকে বৃহস্পতিবার দুপুরে আরজি করে গেলেন রাজ্যপাল সিভি আনন্দ বোস। সেখানে তিনি পৌঁছতেই আন্দোলনকারী পড়ুয়া, চিকিৎসকেরা আমরা বিচার চাই বলে স্লোগান দিতে থাকেন। আন্দোলনকারীদের সঙ্গে কথা বলেন রাজ্যপাল। আন্দোলনকারীরা রাজ্যপালকে বুধবার রাতের তাণ্ডবের কথা বলেন। রাজ্যপালকে সামনে পেয়ে আন্দোলনকারীরা অভিযোগ করেন, কলকাতা পুলিশের উপস্থিতিতে গতকাল দুষ্কৃতী হামলা চালানো হয়। ভেঙে গুঁড়িয়ে দেওয়া হয়েছে জরুরি বিভাগ। আন্দোলনের মনোবলকে গুঁড়িয়ে দিতেই এই দুষ্কৃতী হামলা বলে অভিযোগ করেন আন্দোলনকারী চিকিৎসকেরা